b'\n_START_ARTICLE_\nWerner M\xc3\xb6lders\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nM\xc3\xb6lders syntyi Gelsenkircheniss\xc3\xa4 Westfalenissa. H\xc3\xa4nen is\xc3\xa4ns\xc3\xa4 kaatui ensimm\xc3\xa4isess\xc3\xa4 maailmansodassa Ranskassa luutnanttina._NEWLINE_M\xc3\xb6lders pestautui armeijaan 1. maaliskuuta 1931 ja palveli ensin jalkav\xc3\xa4ess\xc3\xa4. Vuonna 1934 h\xc3\xa4n liittyi Luftwaffeen ja yleni kapteeniksi. H\xc3\xa4n otti osaa Espanjan sis\xc3\xa4llissotaan Adolf Gallandin komentaman Jagdgruppe 88:n lentueenp\xc3\xa4\xc3\xa4llikk\xc3\xb6n\xc3\xa4. M\xc3\xb6lders saavutti Espanjassa 14 ilmavoittoa, eniten Legion Condorin lent\xc3\xa4jist\xc3\xa4. Toisessa maailmansodassa h\xc3\xa4n otti osaa taisteluun Ranskasta, jossa ansaitsi rautaristin ritariristin. M\xc3\xb6lders ammuttiin alas ja h\xc3\xa4n vietti lyhyen aikaa ranskalaisten sotavankeudessa._NEWLINE_M\xc3\xb6lders osallistui my\xc3\xb6s taisteluun Britanniasta. H\xc3\xa4n haavoittui liev\xc3\xa4sti ja oli Britannian taistelujen loppuun menness\xc3\xa4 saanut 55 ilmavoittoa. M\xc3\xb6lders siirrettiin it\xc3\xa4rintamalle operaatio Barbarossan alettua. H\xc3\xa4n pudotti 27 neuvostokonetta 28 p\xc3\xa4iv\xc3\xa4ss\xc3\xa4. H\xc3\xa4nen ilmavoittojensa kokonaism\xc3\xa4\xc3\xa4r\xc3\xa4 kohosi it\xc3\xa4rintamalla 101:een 15. hein\xc3\xa4kuuta 1941. M\xc3\xb6lders ylennettiin t\xc3\xa4m\xc3\xa4n j\xc3\xa4lkeen everstiksi ja h\xc3\xa4vitt\xc3\xa4jien tarkastajaksi. Lis\xc3\xa4ksi h\xc3\xa4net m\xc3\xa4\xc3\xa4r\xc3\xa4ttiin lentokieltoon asemansa takia. M\xc3\xb6ldersin sanotaan kuitenkin lent\xc3\xa4neen ep\xc3\xa4virallisesti ja ampuneen n\xc3\xa4ill\xc3\xa4 lennoilla alas noin 30 neuvostokonetta.\n_START_SECTION_\nPerhe ja kuolema\n_START_PARAGRAPH_\nM\xc3\xb6lders avioitui Luise Baldaufin kanssa 13. syyskuuta 1941 ja sai t\xc3\xa4m\xc3\xa4n kanssa tytt\xc3\xa4ren, Verenan, jota ei kuitenkaan ehtinyt n\xc3\xa4hd\xc3\xa4. 22. marraskuuta M\xc3\xb6lders kuoli lento-onnettomuudessa l\xc3\xa4hell\xc3\xa4 Breslauta ollessaan matkalla yst\xc3\xa4v\xc3\xa4ns\xc3\xa4 Ernst Udetin hautajaisiin. M\xc3\xb6lders ei itse lent\xc3\xa4nyt onnettomuuskonetta vaan oli koneessa matkustajana. Koneen h\xc3\xa4t\xc3\xa4laskussa kaksi koneessa olleista s\xc3\xa4ilyi hengiss\xc3\xa4, kolme kuoli. Onnettomuustutkinnan mukaan M\xc3\xb6lders ei ollut k\xc3\xa4ytt\xc3\xa4nyt turvavy\xc3\xb6t\xc3\xa4 koneessa matkustaessaan, vaikka se olisi saattanut pelastaa h\xc3\xa4nen henkens\xc3\xa4 h\xc3\xa4t\xc3\xa4laskussa. (Braatz 2009, s. 350\xe2\x80\x93351.)'